LIETUVOS RESPUBLIKOS FINANSŲ MINISTRAS

ĮSAKYMAS

DĖL FINANSŲ MINISTRO 2008 M. GRUODŽIO 31 D. ĮSAKYMO NR. 1K-465 „DĖL VALSTYBĖS IR SAVIVALDYBIŲ BIUDŽETINIŲ ĮSTAIGŲ IR KITŲ SUBJEKTŲ ŽEMESNIOJO LYGIO BIUDŽETO VYKDYMO ATASKAITŲ SUDARYMO TAISYKLIŲ IR FORMŲ PATVIRTINIMO“ PAKEITIMO

2018 m. gruodžio 31 d. Nr. 1K-464

Vilnius

1. P a k e i č i u Lietuvos Respublikos finansų ministro 2008 m. gruodžio 31 d. įsakymą Nr. 1K-465 „Dėl Valstybės ir savivaldybių biudžetinių įstaigų ir kitų subjektų žemesniojo lygio biudžeto vykdymo ataskaitų sudarymo taisyklių ir formų patvirtinimo“ ir jį išdėstau nauja redakcija:

„LIETUVOS RESPUBLIKOS FINANSŲ MINISTRAS

ĮSAKYMAS

DĖL VALSTYBĖS IR SAVIVALDYBIŲ BIUDŽETINIŲ ĮSTAIGŲ IR KITŲ SUBJEKTŲ ŽEMESNIOJO LYGIO BIUDŽETO VYKDYMO ATASKAITŲ SUDARYMO TAISYKLIŲ IR FORMŲ PATVIRTINIMO

Vadovaudamasis Lietuvos Respublikos biudžeto sandaros įstatymo 35 straipsnio 5 dalimi, Lietuvos Respublikos viešojo sektoriaus atskaitomybės įstatymo 17 straipsniu, 19 straipsnio 3 dalimi, 28 straipsnio 3 dalimi, 36 straipsnio 2 dalimi ir Lietuvos Respublikos valstybės biudžeto ir savivaldybių biudžetų sudarymo ir vykdymo taisyklių, patvirtintų Lietuvos Respublikos Vyriausybės 2001 m. gegužės 14 d. nutarimu Nr. 543 „Dėl Lietuvos Respublikos valstybės biudžeto ir savivaldybių biudžetų sudarymo ir vykdymo taisyklių patvirtinimo“, 45 punktu:

Tvirtinu pridedamas:

1. Valstybės ir savivaldybių biudžetinių įstaigų ir kitų subjektų žemesniojo lygio biudžeto vykdymo ataskaitų sudarymo taisykles.

2. Valstybės ir savivaldybių biudžetinių įstaigų ir kitų subjektų žemesnioji lygio biudžeto vykdymo ataskaitų formas:

2.1. forma Nr. 1 – metinė, ketvirtinė biudžetinių įstaigų pajamų įmokų į biudžetą, biudžeto pajamų iš mokesčių dalies ir kitų lėšų, skiriamų programoms finansuoti, 20___ m. __________ d. ataskaita;

2.2. forma Nr. 2 – metinė, ketvirtinė biudžeto išlaidų sąmatos vykdymo 20___ m. __________ d. ataskaita;

2.3. forma Nr. 3 – metinė, pusmetinė biudžeto išlaidų plano vykdymo pagal programas ir finansavimo šaltinius 20___ m. __________ d. ataskaita;

2.4. forma Nr. 4 – metinė, ketvirtinė mokėtinų ir gautinų sumų 20___ m. __________ d. ataskaita.“

2. Nustatau, kad:

2.1. šis įsakymas įsigalioja 2019 m. sausio 1 d.

2.2. šiuo įsakymu patvirtintos biudžeto vykdymo ataskaitos forma Nr. 1 ir forma Nr. 3 pildomos rengiant ir teikiant 2018 metų paskutinio ketvirčio ir vėlesnių ataskaitinių laikotarpių duomenis.

2.3. šiuo įsakymu patvirtintos biudžeto vykdymo ataskaitos forma Nr. 2 ir forma Nr. 4 pildomos rengiant 2019 metų ketvirčių, metų ir vėlesnių ataskaitinių laikotarpių duomenis.

Finansų ministras	Vilius Šapoka

PATVIRTINTA

Lietuvos Respublikos finansų ministro

2008 m. gruodžio 31 d. įsakymu Nr. 1K-465

(Lietuvos Respublikos finansų ministro

2018 m. gruodžio 31d. įsakymo Nr. 1K- 464

redakcija)

VALSTYBĖS IR SAVIVALDYBIŲ BIUDŽETINIŲ ĮSTAIGŲ IR KITŲ SUBJEKTŲ ŽEMESNIOJO LYGIO BIUDŽETO VYKDYMO ATASKAITŲ SUDARYMO TAISYKLĖS

I SKYRIUS

BENDROSIOS NUOSTATOS

1. Valstybės ir savivaldybių biudžetinių įstaigų ir kitų subjektų žemesniojo lygio biudžeto vykdymo ataskaitų sudarymo taisyklės (toliau – Taisyklės) nustato biudžetinių įstaigų ir kitų subjektų, gaunančių asignavimus iš valstybės ir savivaldybių biudžetų, žemesniojo lygio biudžeto vykdymo ataskaitų (toliau – ataskaitos) rinkinio sudarymo ir teikimo tvarką ir bendrus terminus.

II SKYRIUS

ATASKAITŲ RINKINIAI, JŲ SUDARYMAS IR PASIRAŠYMAS

2. Metinį ataskaitų rinkinį sudaro:

2.1. biudžetinių įstaigų pajamų įmokų į biudžetą, biudžeto pajamų iš mokesčių dalies ir kitų lėšų, skiriamų programoms finansuoti, ataskaita (forma Nr. 1);

2.2. biudžeto išlaidų sąmatos vykdymo ataskaita (forma Nr. 2);

2.3. biudžeto išlaidų plano vykdymo pagal programas ir finansavimo šaltinius ataskaita (forma Nr. 3);

2.4. mokėtinų ir gautinų sumų ataskaita (forma Nr. 4);

2.5. žemesniojo lygio biudžeto vykdymo aiškinamasis raštas (toliau – aiškinamasis raštas).

3. Ketvirtinį ataskaitų rinkinį sudaro Taisyklių 2.1, 2.2 ir 2.4 papunkčiuose nurodytos ataskaitos ir aiškinamasis raštas. Teikiant pusmečio ataskaitų rinkinį papildomai teikiama Taisyklių 2.3 papunktyje nurodyta ataskaita.

4. Taisyklių 8.1 papunktyje nurodyti subjektai Taisyklių 2.2 ir 2.4 papunkčiuose nurodytas ataskaitas sudaro praleisdami tuščias eilutes, nekeisdami jų eilės numerių. Taisyklių 2.3 papunktyje nurodyta ataskaita turi būti sudaroma taip, kad asignavimų nepanaudojimo priežastys būtų detalizuojamos neapjungiant eilučių, kiekvieną nuokrypio sumą detalizuojant atskira eilute, nurodant programos pavadinimą, finansavimo šaltinio kodą, asignavimų nepanaudojimo priežasčių grupės numerį ir detalų paaiškinimą.

5. Aiškinamajame rašte nurodoma:

5.1. asignavimų plano ir jų panaudojimo pokyčių, lyginant su praėjusiais biudžetiniais metais, suvestinė pagal programas ir finansavimo šaltinius, nurodant daugiausiai padidėjusių (sumažėjusių) asignavimų sumas, priežastis ir paskirtį;

5.2. papildoma reikšminga ataskaitose nenurodyta informacija;

5.3. biudžetinių lėšų sąskaitose (kasoje, mokėjimo kortelėse) lėšų likučiai metų pradžioje ir ataskaitinio laikotarpio pabaigoje ir paaiškinamos jų susidarymo priežastys;

5.4. praėjusiais metais nepanaudotas lėšų likutis, kuris ataskaitiniais metais buvo įskaitytas į nuo metų pradžios gautus asignavimus;

5.5. informacija apie įgyvendinant iš Europos Sąjungos (toliau – ES) fondų ir (arba) kitos tarptautinės finansinės paramos lėšų bendrai finansuojamus projektus padarytas išlaidas iš valstybės biudžeto lėšų dėl neplanuotų netinkamų finansuoti ES fondų ir (arba) kitos tarptautinės finansinės paramos lėšomis išlaidų apmokėjimo nurodant:

5.5.1. asignavimų valdytojo ar jam pavaldžios įstaigos įgyvendinamą projektą, kurį įgyvendinant padarytos netinkamos finansuoti išlaidos (ES ir (arba) kitos tarptautinės finansinės paramos programa, pagal kurią finansuojamas projektas, projekto vykdytojas, projekto pavadinimas);

5.5.2. netinkamų finansuoti išlaidų atsiradimo priežastis;

5.5.3. netinkamų finansuoti išlaidų suma, kurią buvo planuojama apmokėti iš projektui skirtų ES, kitos tarptautinės finansinės paramos ir (arba) bendrojo finansavimo lėšų, tačiau nustačius pažeidimą ar dėl kitų priežasčių lėšos turėjo būti apmokėtos iš valstybės biudžeto lėšų (įskaitant atvejus, kai išlaidos nebuvo apmokėtos iš projektui skirtų ES, kitos tarptautinės finansinės paramos ir (arba) bendrojo finansavimo lėšų, ir atvejus, kai išlaidos buvo apmokėtos, bet gautos finansavimo lėšos turėjo būti grąžintos, o išlaidos padengtos iš valstybės biudžeto lėšų);

5.5.4. netinkamų finansuoti išlaidų finansavimo šaltinį (valstybės ir (arba) savivaldybės biudžeto programą).

6. Ataskaitos sudaromos pagal paskutinės ataskaitinio laikotarpio dienos duomenis, iš jų forma Nr. 1, forma Nr. 2 pildomos eurais ir centais, forma Nr. 3, forma Nr. 4 – tūkstančiais eurų su vienu ženklu po kablelio.

7. Lietuvos Respublikos finansų ministerijai teikiamos ataskaitos turi būti pasirašytos asignavimų valdytojų ar jų įgaliotų asmenų ir ataskaitas teikiančių įstaigų vyriausiųjų buhalterių (buhalterių), o teikiamos patvirtintos pažymos arba išrašai (be banko patvirtinimo) apie biudžeto lėšų likučius biudžetinėse sąskaitose (kasoje, mokėjimo kortelėse) turi būti pasirašyti teikiančių ataskaitas įstaigų vyriausiųjų buhalterių (buhalterių). Kai asignavimų valdytojų, kitų biudžetinių įstaigų buhalterinę apskaitą organizuoja biudžetinė įstaiga, kaip nustatyta Lietuvos Respublikos buhalterinės apskaitos įstatyme (toliau – centralizuota apskaitos įstaiga), teikiamos ataskaitos turi būti pasirašytos asignavimų valdytojo ar jo įgalioto asmens bei centralizuotos apskaitos įstaigos vadovo arba jo įgalioto asmens, o teikiamos patvirtintos pažymos arba išrašai (be banko patvirtinimo) apie biudžeto lėšų likučius biudžetinėse sąskaitose (kasoje, mokėjimo kortelėse) turi būti pasirašyti centralizuotos apskaitos įstaigos vadovo įgalioto asmens. Finansų ministerijos prašymu minėti asmenys privalo pateikti paaiškinimus dėl ataskaitose pateiktų duomenų.

III SKYRIUS

ATASKAITŲ RINKINIŲ TEIKIMAS

8. Ataskaitų rinkinius Finansų ministerijai teikia:

8.1. įstaigos, kurių vadovai yra valstybės biudžeto asignavimų valdytojai (toliau – asignavimų valdytojai) ir kurios yra viešojo sektoriaus subjektai:

8.1.1. metinį ataskaitų rinkinį – kitais metais po ataskaitinių metų nuo sausio 14 dienos iki vasario 4 dienos;

8.1.2. ketvirtinį ataskaitų rinkinį – kitą mėnesį po ataskaitinio ketvirčio nuo 14 iki 23 dienos;

8.2. asignavimų valdytojai ir valstybės biudžeto asignavimus gaunančios įstaigos, kurie nėra viešojo sektoriaus subjektai, metinę ir ketvirtinę Taisyklių 2.2 papunktyje nurodytą ataskaitą – po ataskaitinio laikotarpio iki kito mėnesio 10 dienos.

9. Tiksli metinių ir ketvirtinių ataskaitų rinkinių teikimo Finansų ministerijai data kiekvienam subjektui nurodoma atskirame Finansų ministerijos rašte.

10. Asignavimų valdytojai, atsižvelgdami į Taisyklių 8 punkte nurodytus terminus, savo pavaldžioms įstaigoms, gaunančioms valstybės biudžeto asignavimus, nurodo atskirus ataskaitų rinkinių teikimo terminus, o savivaldybės savo pavaldžioms įstaigoms pačios nustato ataskaitų teikimo terminus.

11. Ataskaitos, nurodytos Taisyklių 2.1 – 2.3 papunkčiuose ir aiškinamais raštas teikiami Finansų ministerijos Valstybės iždo departamentui.

12. Ataskaita, nurodyta Taisyklių 2.4 papunktyje, už 2019 metų pirmą ir antrą metų ketvirčius teikiama Finansų ministerijos Valstybės iždo departamentui, o už 2019 metų trečią metų ketvirtį ir vėlesnius ataskaitinius laikotarpius – Finansų ministerijos Finansų politikos departamentui.

13. Savivaldybės, ataskaitą, nurodytą Taisyklių 2.4 papunktyje teikia Finansų ministerijos Finansų politikos departamentui iki kito mėnesio 23 dienos.

IV SKYRIUS

BAIGIAMOSIOS NUOSTATOS

14. Finansų ministerijos Valstybės iždo ir Finansų ministerijos Finansų politikos departamentai, priimantys Taisyklių 2.1 – 2.4 papunkčiuose nurodytas ataskaitas, konsultuoja Taisyklių 8.1 papunktyje nurodytus subjektus, šių ataskaitų sudarymo klausimais.

15. Asignavimų valdytojai Taisyklių 5.5 papunktyje nurodytą informaciją skelbia savo interneto svetainėse.

_________________